ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Δεκεμβρίου 1985 σχετικά με διαδικασία εφαρμογής του άρθρου 85 της συνθήκης ΕΟΚ (IV/27.593 - London Rubber Terminal Market Association Limited) - (Το κείμενο στην αγγλική γλώσσα είναι το μόνο αυθεντικό) - (85/566/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:¨

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 17 του Συμβουλίου της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 2,

(1) ΕΕ αριθ. 13 της 21.2.1962, σ. 204/62.

την κοινοποίηση και την αίτηση για αρνητική πιστοποίηση που υπέβαλε στις 29 Ιουνίου 1973 και στις 20 Μαΐου η London Rubber Terminal Market Association (Ένωση προθεσμιακής αγοράς ελαστικού του Λονδίνου), όσον αφορά το καταστατικό και τον κανονισμό λειτουργίας της ένωσης,

το ουσιώδες της κοινοποίησης (2), που δημοσιεύθηκε σύμφωνα με το άρθρο 19 παράγραφος 23 του κανονισμού αριθ. 17,

(2) ΕΕ αριθ. C 204 της 13.8.1985, σ. 9.

μετά από διαβούλευση με τη συμβουλευτική επιτροπή συμπράξεων και δεσποζουσών θέσεων,

Εκτιμώντας ότι:

Ι. ΠΡΑΓΜΑΤΙΚΑ ΠΕΡΙΣΤΑΤΙΚΑ

Η ένωση προθεσμιακής αγοράς ελαστικού του Λονδίνου (LRTMA) είναι ένα από τα πολλά χρηματιστήρια εμπορευμάτων, εγκατεστημένα στο Λονδίνο. Τα χρηματιστήρια εμπορευμάτων είναι αυτοδιοικούμενες οργανώσεις με επικεφαλής επιτροπές διαχείρισης, που εκλέγονται από τα ίδια τα μέλη των οργανώσεων, βοηθούνται από γραμματείες και ασκούν εξουσίες που τους έχουν δοθεί, βάσει καταστατικών, από τα μέλη τους. Αν και τα χρηματιστήρια αυτά είναι αυτοδιοικούμενα, υπάρχει πάντως κάποιο στοιχείο εποπτείας εκ μέρους της Τράπεζας Αγγλίας (Bank of England).

Σκοπός της LRTMA είναι να διοργανώσει και να διαχειριστεί την υπό προθεσμία αγορά ελαστικού στο Λονδίνο. Η προθεσμιακή αγορά (terminal market ή futures market) παρέχει τις οργανωμένες δυνατότητες για τη σύναψη συμβάσεων αγοράς και πώλησης ενός προϊόντος, το οποίο θα παραδοθεί σε δεδομένη ημερομηνία στο μέλλον. Οι προθεσμιακές αγορές έχουν αναπτυχθεί για να επιτρέπουν κυρίως στους ασχολούμενους με τις συναλλαγές εμπορευμάτων να προστατεύονται από τους κινδύνους δυσμενών μεταβολών στις τιμές.

Η LRTMA διαθέτει χρηματιστηριακό κέντρο για τις συναλλαγές και τη διαμόρφωση τιμών, ρυθμίζει διάφορα τεχνικά ζητήματα, όπως ο επιτρεπόμενος χρόνος παραδόσεων και οι γενικοί όροι συναλλαγών, και φροντίζει για την παροχή διευκολύνσεων για συμψηφισμούς και εκκαθαρίσεις. Οι συναλλαγές γίνονται στο χρηματιστηριακό κέντρο, όπου οι εμπορευόμενοι υποβάλλουν τις προσφορές τους και κλείνουν τις συμφωνίες τους προφορικά σύμφωνα με το σύστημα το επονομαζόμενο «open dutory». Οι συνήθεις συμβάσεις που συνάπτονται στην αγορά ελαστικά αφορούν παρτίδες 5 τόνων, στις περιπτώσεις που οι προθεσμίες παραδόσεων είναι σε μήνες, ή παρτίδες 15 τόνων, αν οι προθεσμίες παραδόσεων είναι σε ημερολογιακά τρίμηνα ή πολλαπλάσιά τους, της ποιότητας Hevea braziliensis plantation rubber rubbed smoked sheet. Το κατ’ εκτέλεση της σύμβασης παραδοτέο ελαστικό πρέπει να έχει πιστοποιημένη ποιότητα και οι συμβάσεις προβλέπουν παράδοση σε αποθήκη εγκεκριμένη από την Rubber Trade Association of london, στο Ηνωμένο Βασίλειο, τις Κάτω Χώρες ή τη Δυτική Γερμανία κατ’ επιλογή του πωλητή.

Όλες οι συναπτόμενες στην LRTMA συμβάσεις πρέπει να καταχωρούνται στο International Commodities Clearing House Limited (ICCH), που αποτελεί ανεξάρτητη εταιρεία παροχής υπηρεσιών, η οποία προσφέρει στην LRTMA τις δυνατότητες για τη διενέργεια συμψηφισμών και εκκαθαρίσεων. Το ICCH διαθέτει σημαντικό κεφάλαιο και αποθεματικά, ανήκει δε οξ ολοκλήρου σε έξι τράπεζες συμψηφισμών. Οι κυριότερες ενέργειες του ICCH είναι να διατηρεί και να οργανώνει την «ημερήσια εκκαθάριση» (daily clearing) όλων των συναλλαγών και να παρέχει την εγγύησή του για την καλή εκτέλεση των συμβάσεων, σύμφωνα με τους κανόνες της LRTMA, στα μέλη του (clearing members), στα ονόματα των οποίων έχουν καταχωρηθεί οι συμβάσεις αυτές.

Προβλέπονται τέσσερις κατηγορίες μελών. Οι πρώτες δύο κατηγορίες, με δικαίωμα ψήφου, γνωστές ως floor members (τακτικά μέλη), αποτελούνται από τους broker members και τους dealer members. Ο αριθμός των μελών αυτών περιορίζεται από την επιτροπή διαχείρισης στο πρακτικό ανώτατο όριο για την τακτική διεξαγωγή των εργασιών. Σήμερα, υπάρχουν δέκα broker members και 23 dealer members, Ακολουθούν δύο άλλες κατηγορίες μελών, χωρίς δικαίωμα ψήφου: trade associate members και αρκετά associate members δεν υπάρχει περιορισμός του αριθμού των μελών αυτών.

Τα υποψήφια μέλη μπορούν να είναι οποιασδήποτε εθνικότητας, αλλά οφείλουν να πληρούν ορισμένες ελάχιστες οικονομικές προϋποθέσεις που καθορίζονται, από καιρού εις καιρόν, από την επιτροπή διαχείρισης. Οφείλουν επίσης να διεξάγουν εμπόριο ελαστικού, και μάλιστα πριν από την υποβολή της σχετικής αίτησής τους, επί χρονικό διάστημα που επίσης καθορίζεται, από καιρού εις καιρόν, από την επιτροπή διαχείρισης. Οι υποψήφιοι για την απόκτηση της ιδιότητας τακτικού μέλους του χρηματιστηριακού κέντρου οφείλουν να διεξέγουν εμπόριο από ειδικά εγκατεστημένο, για το σκοπό αυτό, γραφείο στο Λονδίνο. Ο ισχύων λεπτομερής κατάλογος των κριτηρίων για να καταστεί κανείς μέλος μπορεί να ζητηθεί οποτεδήποτε με ειδική αίτηση από την ένωση. Η ιδιότητα του μέλους είναι μεταβιβάσιμη σε άλλη εταιρεία ή επιχείρηση, υπό τον όρο ότι η εταιρεία αυτή συγκεντρώνει επίσης τα κριτήρια για την απόκτηση της ιδιότητας του μέλους.

Όλα τα τακτικά μέλη οφείλουν να είναι και μέλη (clearing members) του ICCH και οφείλουν να καταχωρούν τις συμβάσεις τους σ’ αυτό, το οποίο έναντι ορισμένης αμοιβής, εγγυάται την εκτέλεση των συμβάσεων. Στην περίπτωση που η επιτροπή διαχείρισης απορρίπτει αίτηση προσχώρησης ως μέλους ή αρνείται να εγκρίνει τη μεταβίβαση της ιδιότητας μέλους ή την αλλαγή των σχέσεων ελέγχου ή της μορφής της εταιρείας ενός μέλους, υπάρχει δυνατότητα εφαρμογής διαδικασίας επανεξέτασης. Η διαδικασία αυτή εφαρμόζεται επίσης και στην περίπτωση διαγραφής μέλους ή αναστολής της ιδιότητάς του, αν το μέλος αυτό διαφωνεί με την απόφαση της επιτροπής. Ο υποψήφιος ή το μέλος μπορούν να ζητήσουν από την επιτροπή να αναθεωρήσει την απόφασή της, προβαίνοντας στα κατάλληλα διαβήματα και υποβάλλοντας τις πληροφορίες που θεωρεί σχετικές.

Για τις εργασίες που κλείνονται στο χρηματιστηριακό κέντρο μεταξύ τακτικών μελών δεν καταβάλλεται προμήθεια. Για όλες τις άλλες συναλλαγές μεταξύ μελών ή μεταξύ μελών και μη μελών πρέπει να καταβληθεί προμήθεια, αλλά τα ποσοστά της προμήθειας είναι ελευθέρως διαπραγματεύσιμα. Η εξαίρεση για τα τακτικά μέλη από την υποχρέωση καταβολής προμηθείας δικαιολογείται από το γεγονός ότι διαθέτουν ιδιοκτησία μέσα στο χρηματιστηριακό κέντρο. Αυτό συνεπάγεται διάφορα επιπλέον έξοδα με τα οποία οι άλλες κατηγορίες μελών δεν επιβαρύνονται, εφόσον δεν διατηρούν ιδιοκτησία εντός του κέντρου. Προβλέπεται επίσης η καταβολή πρόσθετης προμήθειας (που ισοδυναμεί με την αρχική προμήθεια που χρεώνεται για την πώληση) στις περιπτώσεις προσφοράς ελαστικού για την εκτέλεση σύμβασης εκ μέρους προμηθευτή που δεν είναι clearing member του ICCH και στο όνομα του οποίου έχει καταχωρηθεί η σύμβαση. Η επιπλέον αυτή προμήθεια καταβάλλεται στο clearing member στο όνομα του οποίου έχει καταχωρηθεί η σύμβαση στο ICCH.

Για διαχειριστικούς σκοπούς και εξ ονόματος των μελών του, το ICCH μπορεί να εισπράττει ορισμένο ποσό από οποιαδήποτε προμήθεια που καταβάλλεται για οποιαδήποτε σύμβαση καταχωρούμενη στο ICCH. Για το σκοπό αυτό, το ICCH μπορεί, από καιρού εις καιρόν, να κοινοποιεί στα μέλη του τα ποσοστά της προμήθειας που εφαρμόζει το ίδιο στις συμβάσεις που καταχωρούνται σ’ αυτό.

Οι διεθνείς προθεσμιακές αγορές του Λονδίνου αποτελούν τα κυριότερα χρηματιστήρια που χρησιμοποιούνται για τη διεθνή διακίνηση των εμπορευμάτων και συμβάλλουν στη σταθερότητα και την εύρυθμη λειτουργία του παγκοσμίου εμπορίου και των διεθνών μηχανισμών καθορισμού των τιμών. Εντούτοις, όσον αφορά το ελαστικό, ο όγκος των συναλλαγών είναι τώρα πολύ μικρός. Σημαντική αγορά ελαστικού υπάρχει στη Μαλαισία. Τα ακόλουθα στοιχεία εμφανίζουν το σχετικό μέγεθος της LRTMA, σε σύγκριση με την προθεσμιακή αγορά στην Κουάλα Λουμπούρ, που άνοιξε το 1983.

Ετήσιος όγκος εμπορίου 1980 - 1984

>ΘΕΣΗ ΠΙΝΑΚΑ>

ΙΙ. ΝΟΜΙΚΗ ΕΚΤΙΜΗΣΗ

(1) Το καταστατικό και ο κανονισμός λειτουργίας της LRTMA, όπως κοινοποιήθηκαν, πρέπει να θεωρηθούν ως συμφωνίες κατά την έννοια του άρθρου 85 της συνθήκης ΕΟΚ.

(2) Το καταστατικό και ο κανονισμός λειτουργίας στην αρχική κοινοποιηθείσα μορφή τους ανέφεραν τα ελάχιστα καθαρά ποσοστά προμήθειας που θα μπορούσαν να χρεώνονται από ένα μέλος. Η διαχειριστική επιτροπή είχε την εξουσία να διαγράφει μέλη ή να αναστέλλει την ιδιότητά τους σε περίπτωση παραβίασης των κανόνων λειτουργίας. Τα ελάχιστα ποσοστά προμήθειας κυμαίνονται ανάλογα με τον πληρωτή ή τον δέκτη της προμήθειας. Τα ποσοστά ήταν χαμηλότερα για τα clearing members, αν η σύμβαση είχε καταχωρηθεί, στο όνομα του πελάτη, στο ICCH, και στις περιπτώσεις που ένα trade member ήταν ο πληρωτής και όχι ένα μη μέλος. Τα ποσοστά ήταν ακόμη χαμηλότερα για τα broker members. Τα broker members είχαν το δικαίωμα να συναλλάσσονται χωρίς την καταβολή προμήθειας, αλλά όταν ενεργούσαν για λογαριασμό broker, dealer ή associate members, έπρεπε, στο παρελθόν, να χρεώνουν τα ελάχιστα προβλεπόμενα ποσοστά προμήθειας. Οι broker members δεν μπορούσαν να συναλλάσσονται για δικό τους λογαριασμό. Οι dealer members μπορούσαν να μην καταβάλλουν προμήθεια για τις συναλλαγές τους στο χρηματιστηριακό κέντρο, αλλά δεν μπορούσαν να ενεργούν εξ ονόματος άλλου τακτικού μέλους. Για τις εργασίες τους εξ ονόματος των associate members και των μη μελών, οι dealer members έπρεπε, στο παρελθόν, να καταβάλλουν τα σχετικά ελάχιστα ποσοστά προμήθειας. Οι associate members μπορούν να συναλλάσσονται απευθείας μεταξύ τους, αλλά υποχρεούνται να κλείνουν όλες τις συμφωνίες τους μέσω ενός broker ή dealer member, και έπρεπε, στο παρελθόν, να του καταβάλλουν τη σχετική ελάχιστη προμήθεια. Όφειλαν επίσης να χρεώνουν στα μη μέλη την προβλεπόμενη ελάχιστη προμήθεια. Το ελάχιστο ποσοστό προμήθειας για όλες τις προθεσμιακές συμβάσεις (terminal contracts) που είχαν συναφθεί μέσα σε ένα μόνο μήνα του πρώτου τριμήνου παράδοσης ήταν το ένα τρίτο του συνήθους ποσοστού, που χρεώνεται για παρτίδες 5 τόνων. Τα τακτικά μέλη μπορούσαν, υπό ορισμένους όρους, να επιστρέφουν ορισμένα συγκεκριμένα ποσά σε μεσίτη που εξέδιδε εντολές για λογαριασμό πελάτη του. Η Επιτροπή θεώρησε το ανωτέρω περιγραφόμενο σύστημα ελάχιστων προβλεπόμενων ποσοστών προμήθειας ως μορφή καθορισμού των τιμών που παραβίαζε το άρθρο 85 παράγραφος 1 της συνθήκης ΕΟΚ. Ζητήθηκε από την LRTMA να καταργήσει αυτό το σύστημα καθορισμού ελάχιστων ποσοστών. Ήδη το ίδιο το σύστημα έχει καταργηθεί. Έχουν διαγραφεί από το καταστατικό και τον κανονισμό λειτουργίας όλες οι αναφορές στο σύστημα αυτό. Οι σχετικοί κανόνες προβλέπουν τώρα ότι οι εργασίες που θα κλείνονται στο χρηματιστηριακό κέντρο μεταξύ των τακτικών μελών μπορούν να πραγματοποιούνται χωρίς την καταβολή προμήθειας. Προμήθεια θα χρεώνεται σε όλες τις άλλες συναλλαγές μεταξύ μελών ή μεταξύ μελών και μη μελών. Η Επιτροπή πιστεύει ότι η υποχρέωση αυτή δεν περιορίζει σε σημαντικό βαθμό τον ανταγωνισμό, επειδή επιβάλλει απλώς την καταβολή προμηθείας, χωρίς να αναφέρεται στο ύψος της, καθόσον προκύπτει ότι υπάρχει πλήρης ελευθερία διαπραγμάτευσης του εκάστοτε ύψους της προμηθείας.

(3) Περαιτέρω, σαν αποτέλεσμα των διαβημάτων της Επιτροπής, έγιναν και άλλες τροποποιήσεις στους κανόνες λειτουργίας όσον αφορά την ιδιότητα του μέλους, με τρόπο που να είναι τώρα σαφές στα σχετικά άρθρα ότι η ιδιότητα του μέλους είναι ανοικτή και τα κριτήρια, βάσει των οποίων εξετάζονται οι αιτήσεις για την απόκτηση της ιδιότητας αυτής, είναι αντικειμενικά. (Βλ. πραγματικά περιστατικά έβδομη παράγραφος.) Η επιτροπή διαχείρισης υποχρεούται τώρα να δικαιολογεί τις αποφάσεις της όταν αυτές επηρεάζουν τα δικαιώματα που αντλούν τα μέλη από την ιδιότητά τους αυτή. Προβλέφθηκε επίσης διαδικασία υποβολής ενστάσεων και επανεξέτασης, έτσι ώστε να προστατεύονται τα δικαιώματα των σημερινών ή των δυνητικών μελών. Ο ενιστάμενος θα έχει σε τελική ανάλυση το δικαίωμα να προσφύγει στα τακτικά δικαστήρια βάσει της αγγλικής νομοθεσίας.

(4) Μετά τη δημοσίευση στην Επίσημη Εφημερίδα των Ευρωπαϊκών Κοινοτήτων, σύμφωνα με το άρθρο 19 παράγραφος 3 του κανονισμού αριθ. 17, δεν υποβλήθηκαν παρατηρήσεις.

(5) Το καταστατικό και ο κανονισμός λειτουργίας, που κοινοποιήθηκαν υπό την τροποποιημένη μορφή τους, δεν περιέχουν πλέον ρήτρες που να συνιστούν σημαντικούς περιορισμούς του ανταγωνισμού στην κοινή αγορά. Κατά συνέπεια, η Επιτροπή, βάσει των στοιχείων που διαθέτει, δεν έχει λόγους μα ενεργήσει βάσει του άρθρου 85 παράγραφος 1 και είναι σε θέση να χορηγήσει αρνητική πιστοποίηση δυνάμει του άρθρου 2 του κανονισμού αριθ. 17,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

ρθρο 1

Η Επιτροπή κρίνει ότι δεν υπάρχει λόγος, με βάση τα στοιχεία που έχει στη διάθεσή της, να επέμβει δυνάμει των διατάξεων του άρθρου 85 παράγραφος 1 της συνθήκης ΕΟΚ όσον αφορά το καταστατικό και τον κανονισμό λειτουργίας της Ένωσης προθεσμιακής αγοράς ελαστικού του Λονδίνου (London Rubber Terminal Market Associates), όπως τελικά κοινοποιήθηκαν στις 20 Μαΐου 1985.

ρθρο 2

Η παρούσα απόφαση απευθύνεται στην London Rubber Terminal Market Association Limited, της οποίας τα κεντρικά γραφεία βρίσκονται στο Cereal House, 58 Mark Lane, London EC 3, Ηνωμένο Βασίλειο.

Βρυξέλλες, 13 Δεκεμβρίου 1985.

Για την Επιτροπή

Peter SUTHERLAND

Μέλος της Επιτροπής